b'\n_START_ARTICLE_\nVelika nagrada Velike Britanije 1994\n_START_SECTION_\nPred dirko\n_START_PARAGRAPH_\nPo eni dirki v mo\xc5\xa1tvu Williams se je Nigel Mansell vrnil v serijo CART, tako da je v mo\xc5\xa1tvu spet dirkal David Coulthard. Michael Schumacher je vodil v dirka\xc5\xa1kem prvenstvu za 37 to\xc4\x8dk, z 66-imi od mo\xc5\xbenih 70 to\xc4\x8dk, Damon Hill pa je bil drugi v prvenstvu z 29-imi.\n_START_SECTION_\nKvalifikacije\n_START_PARAGRAPH_\nKvalifikacije so bil izredno napete, saj sta prve tri dirka\xc4\x8de lo\xc4\x8dili le dve stotinki sekunde, prva dva pa le tri tiso\xc4\x8dinke. Najbolj\xc5\xa1i \xc5\xa1tartni polo\xc5\xbeaj je s \xc4\x8dasom 1:24.960 osvojil Damon Hill, drugo \xc5\xa1tartno mesto je s \xc4\x8dasom 1:24.963 osvojil Schumacher, tretje pa s \xc4\x8dasom 1:24.980 Ferrarijev dirka\xc4\x8d Gerhard Berger. Do desetega mesta so se zvrstili \xc5\xa1e Jean Alesi, Mika H\xc3\xa4kkinen, David Coulthard, Ukjo Katajama, Martin Brundle in Jos Verstappen.\n_START_SECTION_\nDirka\n_START_PARAGRAPH_\nPred ogrevalnim krogom je Coulthardu ugasnil dirkalnik, zato je \xc5\xa1tartal iz za\xc4\x8delja \xc5\xa1tartne vrste. Eddie Irvine pa je \xc5\xbee tedaj odstopil zaradi pregrevanja motorja. V ogrevalnem krogu je Schumacher za nekaj trenutkov prehitel Hilla. Martin Brundle je ob \xc5\xa1tartu dirke odstopil zaradi okvare motorja na McLarnu. Hill je prevzel vodstvo, drugi je bil Schumacher, sledili pa so \xc5\xa1e Berger, Rubens Barrichello, Jean Alesi in Jos Verstappen, Coulthard pa se je v ozadju zavrtel. Veliko razburjenja je povzro\xc4\x8dila odlo\xc4\x8ditev komisarjev dirke, da Schumacherja kaznujejo s kazenskim petsekundnim postankom v boksih zaradi prehitevanja Hilla v ogrevalnem krogu. Toda \xc5\xa1ef Benettona Flavio Briatore ni poklical Michaela v bokse, saj je trdil, da ni bil pravilno seznanjen s kaznijo. Ob prvih postankih je Schumacher prehitel Hilla, tretje mesto je dr\xc5\xbeal Alesi, sledili pa so \xc5\xa1e Mika H\xc3\xa4kkinen, Barrichello, Heinz-Harald Frentzen, Ukjo Katajama in Coulthard._NEWLINE_Po sedmih krogih je vodstvo dirke Schumacherju pokazalo \xc4\x8drno zastavo, ker ni opravil kazenskega postanka. Schumacher je po dirki povedal, da ni opazil \xc4\x8drne zastave, ki opozarja dirka\xc4\x8da, da mora \xc5\xa1e isti krog zapeljati v bokse in odstopiti. V boksih so se Benettonovi uslu\xc5\xbebenci prepirali z uslu\xc5\xbebenci FIE, v sedemindvajsetem krogu pa je Schumacher, po posredovanju direktorja dirke Rolanda Bruynseraeda v Benettonovih boskih, opravil petsekundni kazenski postanek, zaradi \xc4\x8desar je padel na \xc4\x8detrto mesto. Kmalu sta na svoj postanek v bokse zapeljala Alesi in H\xc3\xa4kkinen, zato je Schumacher napredoval na drugo mesto. Berger je dr\xc5\xbeal tretje mesto do okvare motorja, tako da se je na \xc4\x8detrto mesto povzpel Barrichello. Toda H\xc3\xa4kkinen ga je uspel prehiteti, Barrichello pa je nato napadal Finca vse do cilja, v zadnjem ovinku dirke sta tr\xc4\x8dila. H\xc3\xa4kkinena so delavci ob progi porinili s peska in je kon\xc4\x8dal kot \xc4\x8detrti, Barrichello pa je po treh kolesih osvojil peto mesto. To\xc4\x8dko pa je s \xc5\xa1estim mestom osvojil \xc5\xa1e Coulthard.\n_START_SECTION_\nPo dirki\n_START_PARAGRAPH_\nMichael Schumacher je bil po dirki diskvalificiran zaradi\xc2\xa0\xc2\xbbnezmo\xc5\xbenosti dr\xc5\xbeanja svojega polo\xc5\xbeaja v ogrevalnem krogu\xc2\xab, Benetton pe je dobil resno opozorilo in kazen 25.000 dolarjev. Po prito\xc5\xbebi Benettona je Schumacher dobil prepoved nastopa na dveh dirkah. Tako so vsi dirka\xc4\x8di, ki so bili uvr\xc5\xa1\xc4\x8deni na tretje mesto ali ni\xc5\xbeje napredovali za eno mesto, \xc5\xa1esto mesto in eno prvenstveno to\xc4\x8dko je tako osvojil Katajama, kar je njegova zadnja uvrstitev med dobitnike to\xc4\x8dk. Nekateri so odlo\xc4\x8ditev o Schumacherjevi kazni zaradi prehitevanja v ogrevalnem krogu videli kot neupravi\xc4\x8deno. Namre\xc4\x8d v ogrevalnem krogu dirka\xc4\x8di med drugim tudi ogrevajo zavore, zato ve\xc4\x8dkrat mo\xc4\x8dno zavirajo, pri \xc4\x8demer ve\xc4\x8dkrat tudi pride do prehitevanja za nekaj sekund. Kljub temu, da se je podobno zgodilo na ve\xc4\x8dini dirk Formula 1, pa do tedaj in od tedaj naprej za podoben prekr\xc5\xa1en ni bil kaznoval noben drug dirka\xc4\x8d.'